google/wiki40b huggingface dataset:
Juulika

Juulika on naisenimi.
2019. aasta seisuga oli see Eestis esinemissageduselt 2574. naisenimi. 1. jaanuari 2019 seisuga oli Eestis eesnimi Juulika 1 naisel.
Molekulaarüksus

Molekulaarüksus (ingl molecular entity) on koondmõiste, mis hõlmab muu hulgas aatomit, molekuli, iooni ning konformeeri. Molekulaarüksuseks loetakse näiteks üksikut benseeni molekuli, aspiriini ning heeliumiaatomit. Seevastu ei kuulu mõiste alla suured ainekogumid, nagu üks mool metaani või veetilk. Molekulaarüksust kirjeldatakse parasjagu nii täpsesti, kui kontekst nõuab. Vahel piisab molekulile  nimetusest divesinik, kuid teinekord on tarvis eristada spinniisomeere: orto- ja paradivesinikku.
Pessimism

Pessimism (ladina keele pessimus 'halvim') on vaimne hoiak, mis vastandub optimismile. Pessimistid eeldavad igast olukorrast ebasoodsat tulemust ja usuvad, et elu jooksul kogevad nad rohkem negatiivseid kui positiivseid olukordi. Üldiselt keskenduvad pessimistid pigem elu negatiivsetele aspektidele. Kõige levinum näide pessimismist on arvamus, et pooleldi täidetud klaas on pooltühi, mitte pooltäis. 
Filosoofiline pessimism on maailmavaade või eetika, mille kohaselt vaadeldakse maailma rangelt anti-optimistlikust vaatenurgast. Filosoofiline pessimism taotleb põhjendamatute ootuste eemaldamist, vaidlustab progressi ideed ja optimismi, mis põhineb lootusel või usul. Filosoofilised pessimistid on tihti ka eksistentsiaalsed nihilistid ehk usuvad, et elul iseenesest puudub mõte või väärtus. Filosoofilised pessimistid usuvad, et inimese teadlikkus ajast tekitab suuremat piina kui füüsiline valu, sest inimesed suudavad mõtiskleda mineviku ja tuleviku üle ning seega teavad, et ühel päeval nad surevad. Hirm selle ees on pidev meeldetuletus, et elu on ajutine ja et seda saatust ei saa ära hoida. 
Filosoofilise pessimismi järjekindel esindaja on näiteks Arthur Schopenhauer. Tema arvates on maailm kõigist võimalikest maailmadest kõige halvem, kui see oleks veelgi halvem, siis ta lihtsalt lakkaks eksisteerimast.

Epistemoloogiline

Mitut epistemoloogia teooriat võib pidada pessimistlikuks, kuna nad väidavad, et maailma kohta teadmisi omandada on raske või isegi võimatu.

Poliitiline ja kultuurne

Konservatiivid, eriti sotsiaalsed konservatiivid, tajuvad poliitikat tihti pessimistlikult ning näevad läänemaailma kui dekadentlikku ja nihilistlikku tsivilisatsiooni, mis on hüljanud oma ristiusu ja/või kreeka filosoofia juured, põhjustades läänemaailma moraalse ja poliitilise kõdunemise.
Paljud majanduslikud konservatiivid ja klassikalised liberaalid usuvad, et valitsuse suurenemine on vältimatu ja et parimal juhul on võimalik vaid selle pidurdumise nimel võidelda.

Tehnoloogiline ja keskkondlik

Tehnoloogiline pessimism on usk, et teaduse ja tehnoloogia areng ei paranda inimeste elu.

Entroopiline pessimism

Entroopiline pessimism väidab, et inimeste tegevused ja tehnoloogia kiirendavad Maa "soojussurma" tulekut, kus energia ja keskkond on halvenenud ning loodusvarad ammendatud.

Seaduslik

Advokaadid eelistavad pigem pessimistlikud olla, kuna optimistlikud ennustused võivad kohtus täiesti valeks osutuda - piinlik tulemus, mis vihastab kliente.
Rooma õiguse retseptsioon

Rooma õiguse retseptsioon on Rooma õiguse uurimise ja leviku protsess keskaja Euroopas.

Rooma õiguse areng pärast Lääne-Rooma riigi lõppu

5. sajandil oli Rooma impeerium lagunenud kaheks, Lääne-Rooma riik oli germaani soost vallutajate võimu all. Rooma õigus jäi siiski kehtima Rooma elanikkonna suhtes. Rooma õigus mõjutas vallutajate õigust ja barbarite õigused omakorda Rooma õigust. See viis õiguste segunemiseni. Rooma riigi idaosas, Bütsantsis, arenes Rooma õigus oma rada. Justinianuse kodifikatsioon püsis kogu Bütsantsi õiguse alusena. Elu muutus ja paratamatult oli tarvis teha muudatusi ja kohandamisi seadustekogus. Töötati ümber Corpus iuris civilise osad, muutes neid lühemaks ja lihtsamaks. Esimene selline Bütsantsi kodifikatsiooniline teos oli "Ecloga". Teine, täielikum on juba Procheironi välja antud "Basileios". Veelgi põhjalikum oli Leon IV Targa ajal lõpuni töötatud "Basilica", mis koosneb 60 raamatust, on kirjutatud kreeka keeles ja ühendab Justinianuse kodifikatsiooni kõik osad lühendatult tervikuks.

Retseptsiooni ulatus Euroopas

Ajalooliselt kasvas Mandri-Euroopa õigussüsteem välja peamiselt keskaegsest Rooma õigusest. Traditsiooniline keskaegne Rooma õigus mõjutas Inglismaa ja endiste Inglismaa koloniaalalade, sealhulgas Ameerika Ühendriikide õiguse kujunemist.
Lääne-Euroopa nii poliitilises kui ka sotsiaalses elus toimusid muudatused: riigid püüdsid luua tugevat keskvõimu kuningaga eesotsas ja feodaalkord lagunes. Majanduslik elu elavnes, kohalik õigus ei suutnud seda reguleerida ning antiikõigus tuli kohandada kõrgkeskaja oludega. See protsess algas Itaalias, kandus üle Hispaaniasse ja Prantsusmaale, haarates enamiku Lääne-Euroopa maid. Inglismaal Rooma õiguse retseptsiooni ei toimunud, sest seal tõusis esile üldine õigus, mis loodi kuninglike kohtute tegevuse tulemusena.
Saksamaal võeti Rooma õigus kasutusele viimasena ja seda rakendati seal kõige ulatuslikumalt, sest saksa rahvuse Püha Rooma riik luges end Rooma impeeriumi järglaseks. Saksamaal toetuti peamiselt juba välja arendatud ja teaduslikult läbi uuritud Rooma õigusele.
15. ja 16. sajandil oli Rooma õigus koos kanoonilise õigusega, nende allikaks olid Corpus iuris civilis ja Corpus iuris canonici.

Retsipeeritud tekstid

Retsipeeritud Rooma õiguse allikaks oli Corpus iuris civilis. Rooma õigust võis rakendada vaid siis, kui kohaliku õiguse sätted seda küsimust ei lahendanud. Kuivõrd toona Euroopas käibinud õigus oli suhteliselt puudulik, oli Rooma õigusel suur roll.  Retseptsioon haaras eraõigust, sest riigi-, kriminaalõiguse ja protsessiõiguse alal olid keskajal välja töötatud uued seadused või rakendati tavaõigust. Retsipeeritud Rooma õigus oli mõeldud täitma praktilisi ülesandeid. Õigusteadlased uurisid ja tõlgendasid vanu allikaid nii, et need sobiksid nende kaasajal kasutamiseks. Kuulsaim kodifikatsioon retseptsiooniajast on Constitutio criminalis Carolina 1532. a. Selles on põimunud Rooma ja Saksa kriminaalõigus ja kriminaalprotsessiõigus.
Leevendusmeetmed

Leevendusmeetmed ehk leevendavad meetmed (inglise mitigation (mitigating) measures) projekti või tegevuse tegeliku või võimaliku halva toime (looduskeskkonnale) tõkestamis-, vältimis- või minimeerimismeetmed.
Võimalikke leevendusmeetmeid pakutakse enamikus keskkonnamõjude hindamise aruannetes. Sage leevendusmeede on nt asendustaastamine, kus loodusliku koosluse hävitamine või kahjustamine ühel alal kompenseeritakse koosluse taastamisega mõnel teisel rikutud alal.
Cevdet Yılmaz

Cevdet Yılmaz (sündinud 1. aprillil 1967 Bingölis) on Türgi poliitik. Ta kuulub Õigluse ja Arengu Parteisse.
Ta lõpetas Lähis-Ida Tehnikaülikooli Ankaras avaliku halduse erialal. Magistritöö tegi ta Denveri Ülikoolis ja doktoritöö Bilkenti Ülikoolis (eraülikool Ankaras). Seejärel töötas ta Riiklikus Planeerimisametis (türgi keeles Devlet Planlama Teşkilatı).
Aastal 2007 valiti ta Türgi Suure Rahvuskogu liikmeks. Juulist 2011 kuni augustini 2015 oli ta arenguminister, alates 28. augustist 2015 on ta asepeaminister.
Tõrrepõhja

Tõrrepõhja oli küla Harjumaal.
1798 on mainitud Terrepohja talu.
Tõrrepõhja küla on veel mainitud 1940. aastatel ja seejärel liideti see Pillapalu külaga.
AIESEC Eesti

AIESEC Eesti on rahvusvahelise noorteorganisatsiooni AIESEC Eesti haru. 
AIESEC Eesti haru asutati 1989 Tartus TÜ juures. Aastal 1993 viidi peakontor Tallinna.
AIESEC Eesti kontorid asuvad Tallinnas ja Tartus.
AIESECi partnerid Eestis on Coca Cola HBC, Põltsamaa Felix, Valio, CVO Recruitment & Simplika, Mercuri International, Huhtamaki.
Hiiumaa lipp

Lipu kirjeldus

Hiiu maakonna lipp koosneb kahest võrdse laiusega horisontaalsest värvilaiust, ülemine laid on valge ning alumine roheline. Valge laiu keskel on maakonna eritunnusena Hiiumaa vapp. 
Lipu laiuse ja pikkuse suhe on 7:11 ühikut ning lipu normaalsuurus 105x165 cm.
Mari Järvi

Mari Järvi (sündinud 21. juunil 1959) on eesti pianist ning organist
Õppis TMKK-s klaverit Virve Lippuse käe all ja heliloomingut Eino Tambergi juhendamisel ning lõpetas Tallinna konservatooriumi klaveri erialal 1982. aastal. 1979–1995 töötas ta TMKK-s pedagoogi ja kontsertmeistrina. Alates 1995. aastast elab ta Soomes Lahtis ja töötab kontsertmeistrina ja klaveripedagoogina Lahti konservatooriumis. Ta on ka Lahti ooperikoori kontsertmeister ja esinenud koos Soome nimekate ooperisolistidega.
Mari Järvi on esinenud paljudes Euroopa maades: Rootsis, Venemaal, Lätis, Leedus, Poolas, Saksamaal, Tšehhis, Sloveenias, Austrias, Hispaanias, Itaalias, Portugalis jne. Ta on osalenud kontsertmeistrina rahvusvahelistel konkurssidel ja olnud kontsertmeister paljude nimekate pedagoogide meistrikursustel (F. Helmerson, P. Vernikov, H. Shaham, P. Enoksson, B. Kotmel, Ana Chumachenco, P. Sutinen, J. Palola, M. Frischenschlager, P. Meller, H. Fister, A. Melnikov, M. Maurer, I. Kosmala, M. Jachvili, A. Fischer, T. Liberova, Y. Gitlis jne).
Ta on mänginud orkestrites ja tegutsenud kontsertmeistrina Bledi, Vysoke myto, Jalasjärve, Levi, Haapsalu ja Pärnu keelpillikursustel ning Lihula muusikapäevadel. Ta on esitanud palju kammermuusikat ning mänginud lisaks klaverile klavessiini ja orelit (sh esinenud organistina Roomas Püha Peetruse basiilikas). Mari Järvi esineb palju koos oma pere, ehk "Järvide dünastia" muusikutega.
Christer Somme

Christer Abrahamsson Somme (ka Christiern Some, Krister Somme; vene Кристер (Христиерн) Зомме (Соме); suri u 1618 Taanis või Pommeris) oli Rootsi sõjaväelane (feldmarssal) ning Göberga ja Rolfsdorpi isand. 
Ta oli Poola-Rootsi sõja ajal 19. maist 1600 Södermanlandi hertsog Karli Liivimaal asunud Smålandi jalaväe peamees ja langes 1601 Koknese lahingus koos ooberst Jesper Andersson Krusega (aastast 1625 Cruus af Edeby) poolakate kätte vangi. Vangistusest vabanedes oli 25. juunist 1602 kuni 1603. aastani Narva linnuse peamees (hövitsman) ja Haapsalu linnuse asehaldur (1603).
1608. aastal sai temast Rootsi feldmarssal ja 1609 osales Jakob De la Gardie Venemaa kampaanias. 1. septembril 1609 vallutas ta koos vene vojevood Grigori Valujeviga (en) Pereslavl-Zalesski, sundides Poola-Leedu väge loobuma Aleksandrovskaja slobodast (:ru). 
Kalmari sõja ajal 1611. aasta juulis määrati ta asehalduriks Kalmari lossi, mille aga peale Taani vägede poolt piiramist ja pikki läbirääkimisi reeturlikult 4. augustil 1000 riigitaalri ja mõisa eest Holsteinis Taani kuningas Christian IV sõjaväele loovutas. Selle tagajärjel konfiskeeris Karl IX kõik tema valdused Rootsis sealhulgas ka mõisa kuhu hiljem ehitati Skoklosteri loss.

Perekond

Tema vanemad olid Abraham Germundsson Somme (suri 1587, maetud Linderåsi kirikusse) ja Märta Christiernsdotter Sjöblad. 
Ta abiellus Stockholmi lossis 21. septembril 1606 Maria Magdalena von Masenbachiga.
Võru–Kuigatsi–Tõrva maantee

Võru–Kuigatsi–Tõrva maantee (registrinumbriga 69) on üks Eesti tugimaanteedest. 
See saab alguse Vagula külas Tallinna–Tartu–Võru–Luhamaa maantee 248. kilomeetril. Tee pikkus on 71,3 km. Tee lõpeb Roobe külas Valga–Uulu maantee 25. kilomeetril. Tee 58. kilomeetril on 200-meetrine ühislõik Jõhvi–Tartu–Valga maanteega.

Asulad Võru–Kuigatsi–Tõrva maanteel

Vagula küla, Alakülä küla, Järvere küla, Sõmerpalu alevik, Sõmerpalu küla, Varese küla, Hutita küla, Linnamäe küla, Majala küla, Horma küla, Hargi küla, Lümatu küla, Vaabina küla, Uue-Antsla küla, Uhtjärve küla, Kõlbi küla, Pihleni küla, Kuldre küla, Kassi küla, Sarapuu küla, Lauküla küla, Sangaste alevik, Kurevere küla, Tiidu küla, Keeni küla, Vaalu küla, Pringi küla, Ädu küla, Mägiste küla, Kuigatsi küla, Vaardi küla, Soontaga küla, Jõgeveste küla, Kalme küla, Roobe küla.
Rugombo

Rugombo on asula Burundis Cibitoke provintsis Rugombo vallas.
Keskmine kõrgus merepinnast on umbes 925 m.
Rugombos on haigla ja turg.
Asulat läbib maantee Route Nationale 5.
Naaberasulate seas on lõunas Gihomba, lääne pool Mumbanza ja Miduha, põhja pool Rukana, Kagogo ja Mugina.
Spiridon Grigorjev

Spiridon Aleksejevitš Grigorjev (vene keeles Спиридон Алексеевич Григорьев; 12. detsember 1910 Hangalassõ uluss, Jakuudi oblast – 1986 Jakutsk) oli jakuudi teatrilavastaja, näitleja ja teatripedagoog, Vene NFSV rahvakunstnik.
Ta oli esimene jakuudi rahvusest kutseline teatrilavastaja. Ta oli kauaaegne Jakuudi draamateatri (hilisem Jakuudi muusika- ja draamateater) kunstiline juht (aastatel 1933–1935, 1938–1942 ja 1943–1961). Ta on teinud üle saja lavastuse. Ta on tegutsenud ka teatripedagoogina teatri draamastuudios.

Haridustee

Ta mängis aastatel 1928–1930 Jakuudi Vene draamateatri jakuudi näitetrupis. Aastatel 1930–1933 õppis ta GITIS-e režiiteaduskonnas, 1937–1938 oli ta režiialasel stažeerimisel Vahtangovi-nimelises Moskva teatris.

Film

Ta on mänginud Agassi Babajani filmis "Dersu Uzala" (1961) ja Riia Kinostuudio filmis "Ilgās dienas rīts" ('Pika päeva hommik'; 1968).
Stockholmi Eesti Segakoor

Stockholmi Eesti Segakoor on Stockholmis tegutsev umbes 30-liikmeline segakoor, mis asutati aastal 2002. Koori repertuaaris on olulisel kohal eesti koorimuusika. Koor esineb traditsiooniliselt talve- ja kevadkontserdiga Stockholmis. Lisaks sellele osaleb koor Stockholmi eestlaskonna jaoks olulistel üritustel, nagu vabariigi aastapäeva tähistamine, esimese advendi jumalateenistus ning jõululaupäeva jumalateenistus.
Stockholmi Eesti Segakoori dirigendid on 2015. aasta alguse seisuga Epp Jaansoo, Toomas Tuulse ja Henry Turu. Varem on koori dirigeerinud ka Kaspar Kõrvits, Jaan Seim. Koori proovid toimuvad Stockholmi Eesti Majas.
2012. aastal esines Stockholmi Eesti Segakoor Tallinnas ning Pärnus kavaga "Varjud ja valgus". Koor on esinenud Eestis ka 2004., 2005. ja 2007. aastal. Samuti on segakoor osalenud üldlaulupidudel. Koor teeb koostööd Göteborgi Eesti Segakooriga, tantsurühmaga Virvel, ansambliga Sweedest Song, kammerkooriga Amabile ning teiste kultuurirühmade ja organisatsioonidega. Koor kuulub Rootsi Eestlaste Liitu.

Kontserdid

2004. aasta suvel laulupeol Tallinnas ja ESTOl Riias
2005. aastal kaks kevadkontserti - Eduard Tubin 100 ja ühiskontsert Olav Ehalaga
2005. aasta talvekontsert - jõulumuusika, sh Anders Grönwalli "Gaudete"
2007. aasta kevadkontsert – Kosjasõit
2008. aasta talvekontsert – talvekontsert (jõululaulud Eestist ja mujalt maailmast)
2009. aasta kevadkontsert – kevadkonsert (laulupeo repertuaar)
2009. aasta talvekontsert – Cyrillus Kreegi muusika
2010. aasta kevadkontsert – Reis imede aega ja tagasi
2010. aasta talvekontsert – Veni Creator Musica
2011. aasta kevadkontsert – 80 taktiga ümber maailma
2011. aasta talvekontsert – Valge
2012. aasta kevadkontsert – Varjud ja valgus
2012. aasta talvekontsert – Soovikontsert
2013. aasta kevadkontsert – Laulu vägi (Veljo Tormise muusika)
2013. aasta talvekontsert – Jõuluootus
2014. aasta kevadkontsert – Eesti laulab ka Rootsis
2014. aasta talvekontsert – Vivaldi Gloria
2015. aasta kevadkontsert - Laululiigutus (uuemat ja vanemat rahvamuusikat Eestist ja Rootsist)
2015. aasta talvekontsert - Jõulurahu
2016. aasta kevadkontsert - Toomas Tuulse 60 aastat muusikas
Katre Zoova

Katre Pind (sündinud 7. novembril 1967 Tartus) on Eesti sõudja ja spordipedagoog, Peeter Zoova tütar, Toivo Zoova vennatütar.
Lõpetas 1986 Tartu 5. keskkooli ja 2005 liikumis- ja sporditeaduste erialal TÜ KKT, 2006 täiendas end õpetajakoolitusel.

Isiklikku

Ema Anne-Liis Z., sünd P r u k s (10. III 1947), sõudja, tuli roolijaga neljapaadil 1963 NL-i noortemeistriks ja võitis noortemv-tel 1967 hõbeda.
Õde Kai Z. (25. XII 1969), sõudja, tulnud 1985–86 3 korral Eesti meistriks.
Abikaasa Lauri Pind (14. VI 1967), Inge ja Aado P-i poeg, sõudja, 2009 Eesti meister roolijata kahepaadil sõudesprindis ja aktiivne veteransõudja, osalenud a-st 1999 maailma sõudeveteranide regatil ja saanud seal 10 võitu.
Poeg Rasmus P i n d (17. III 1992), murdmaasuusataja, võitnud 2008–12 Eesti noortemv-tel medaleid.
Poeg Sander P i n d (18. 10 1988), jalgrattur, saanud trekisõidus 2004 Eesti noortemv-tel pronksi.
Kerron Clement

Isiklikku

Kerron Clement on 188 cm pikk ja kaalub 84 kg.
Poliitiline Anekdoot

Poliitiline Anekdoot oli huumori- ja satiiriajaleht, mis ilmus ebaregulaarselt aastatel 1990–1991 Tallinnas. Väljaandjaks AS Kodamu koostöös Rahvusvahelise Detektiiv- ja Poliitilise Romaani Assotsiatsiooni Moskva Peakorteri Tallinna Keskusega. Sisaldas poliitilisi anektoote ja karikatuure. Karikatuurid joonistas Aldo Roomere.
Einjärve karstinõgu

Einjärve karstinõgu (nimetatud ka: Einjärve karstialaks) on kaitstav karstinõgu Lääne-Viru maakonnas Tapa vallas. Karstinõo lähedal asub teine karstiala – Aniste karstinõgu. Need kaks karstinõgu on arvatud Savalduma karstikaitseala koosseisu.
Indigo tuba

"Indigo tuba" on 2007. aastal valminud Eesti lühimängufilm.

Sisu

Noor kunstnikuhingega kokapoiss Leif elab koos oma ettekandjast tüdruku Gretiga mõnusalt turvalises rutiinis kuni ühel päeval juhtub midagi ootamatut. Tööõnnetuse tõttu avaneb Leifile uks justkui teise maailma. Greti õnnetuseks tuleb koos selle muutusega Leifi ellu ka uus tüdruk Indigo, kes hakkaba aina rohkem hõivama Leifi aega ja tähelepanu.
Maie Opkaup

Maie Opkaup (sünninimi Maie Rauk; sündinud 3. septembril 1936 Kavandis) on eesti õpetaja ja rahvatantsujuht.
Ta on pikaaegne rahvatantsujuht, juhendades rahvatantsurühmi aastatel 1956–2006.
Ta töötas Orissaare Keskkooli ajalooõpetajana.
80. sünnipäeval avati Orissaare kultuurimaja juures temanimeline pink.
UNESCO Läänemere projekt

UNESCO Läänemere Projekt (Baltic Sea Project ehk BSP) on keskkonnaküsimustega tegelev rahvusvaheline koolide võrgustik, mis on suunatud Läänemere maade õpetajatele ja kooliõpilastele. Projekti algatas UNESCO Soome Rahvuslik Komisjon 1989. aastal.

Projektist

Läänemere Projekt tegeleb Läänemere maade keskkonnaprobleemide teadvustamise ja nendele lahenduste otsimisega. Keskkonnaprobleemide lahendamisel on haridus üks peamistest teguritest ning projekt on seetõttu algatanud koostöö koolide vahel kõigis Läänemere riikides. Eri riikide koolide vahel toimub kirjavahetus, ekspositsioonide ja videote vahetamine, külastused jne. Külastuste ajal käsitlevad õpilased kohalikke keskkonnaprobleeme.
Läänemere Projektil on rahvusvaheline koordinaatorriik, kes vahetub iga kolme aasta tagant. 2012. aasta augustist kuni 2015. aasta jaanuarini koordineeris Läänemere Projekti Eesti, alates 2015. aastast teeb seda Venemaa. Igas osalevas riigis on riiklik koordinaator. Koordinaatorid kohtuvad vähemalt kord aastas projekti hindamiseks ja tulevaste tegevuste kavandamiseks ja planeerimiseks. Rahvusvaheline koordinaator vastutab lisaks muudele ülesannetele riikidevaheliste kontaktide ja toimiva koostöö eest.  2012. aastal vastutas rahvusvahelise koordineerimise eest Eesti ja üldkoordinaatoriks sai Kersti Sõgel Tartu loodusmajast, kes juhtis võrgustiku tegevusi 2014. aastani. Siis sai üldkoordinaatoriks Gedy Siimenson, kelle eestvedamisel korraldas 30-liikmeline vabatahtlike õpilaste grupp 2015. aastal Eestis, Tallinnas BSP rahvusvahelise lõpukonverentsi, mis tähistas Eesti rahvusvahelise koordineerimise lõppu. Pärast seda sai üldkoordinaatoriks Stanislav Babich Peterburi Majandusülikoolist ning 2018.aastal läks rahvusvaheline koordineerimine taas Soome riigile.
BSP võrgustiku tegevust on toetanud SA Keskkonnainvesteeringute Keskus aastatel 2010–2015, 2018-2019, ning Haridus- ja Teadusministeerium 2012–2018.
Läänemere Projekt on üks osa UNESCO ühendkoolide projektidest.
Rogersi maakond

Rogersi maakond (Rogers County) on maakond USA-s Oklahoma osariigis. Geograafilised koordinaadid on 36° 22′ N, 95° 36′ W
Maakonna halduskeskus on Claremore ja suurim linn Owasso.
Maakonna pindala on 1843 km², millest 95 km² moodustab veepindala.
Elanike arv oli 2010. aasta rahvaloenduse järgi 86 905. Aastal 2000 oli elanike arv 70 641.

Ajalugu

Rogersi maakond moodustati 26. jaanuaril 1907.
Eestimaa kubermangu korrakaitse

Venemaa Keisririigi tolliteenistus Eestimaa kubermangus

Esimene kaupade üle piiri toimetamist ja seda reguleeriv õigusakt võeti vastu keiser Peeter I eestvõtmisel 1724. aastal. Esimese eesmärk oli Venemaa siseturu kaitse ning määras kaupadele, mida toodeti ka Venemaal, kuni 75% tollimaksu, kuid kaupadele, mis ei konkureerinud Venemaa toodetega, mõõduka impordimaksu 4–10%. Kaupade ekspordil oli aga määratud ekspordimaksuks 4%, väljaarvatud Venemaa tööstuse jaoks vajalikele tööstustoorainetele ja pooltoodetele, mille väljavedu oli praktiliselt keelatud.
Tollieeskirjade järgimiseks ja salakauba veo takistamiseks moodustati 1754 Üksik Piirivalvekorpus, mis valvas Venemaa keisririigi välispiiri Liivimaa kubermangus ja Ukrainas.
Eestimaa kubermangus loodi aga tolliteenistused 27. septembril 1782, kui keisrinna Katariina II käsul loodi tollipiiri üksused ja varjatud kauba toimetamise tõkestamiseks (“Об учреждении особой таможенной пограничной цепи и стражи для отвращения потаенного провоза товаров”) kõigis läänekubermangudes Tollipiirivalve, mis koosnes liikuvatest patrullidest ja tollipunktides asuvatest järelevaatajatest.
Toliiteenistuste tegevust reguleerisid 1819. aasta Venemaa keisririigi tollimäärustik; 1822. aasta Venemaa keisririigi tollimäärustik; 1819. aasta Venemaa keisririigi tollimäärustik, mis jaotas imporditavad kaubad nelja klassi, mis ka erinevalt maksustati; 1850. aasta Venemaa keisririigi tollimäärustik, 1857. aasta Venemaa keisririigi tollimäärustik; 1892. aasta Venemaa keisririigi tollimäärustik; 1904. aasta Venemaa keisririigi tollimäärustik ja 1910. aasta Venemaa keisririigi tollimäärustikud.
1910. aasta tollimäärustik andis tolliteenitstusele loa ka 100-verstalises tollitsoonis salakaubavedamise vastu võitlemise eesmärgile teha omal initsiatiivil läbiotsimisi ja võetusi.
Venemaa keisririigi tolliteenistus lõpetas oma tegevuse Keisririigi läänepiiril peale Esimese maailmasõja algust.

Venemaa Keisririigi Sandarmikorpuse Tallinna kindluse sandarmikomando

.

Venemaa Keisririigi Tallinna linna politsei

18. mail 1882 moodustati Tallinna linna politsei (О преобразовании Ревельской городской полиции)
Voldemar Aasoja

Voldemar Aasoja (kuni 1936. aastani Voldemar Ambos, 27. aprill 1907 – 13. august 1943 Tallinn) oli Eesti sõjaväelane (leitnant).
Teenis Auto-Tankirügemendis. 1. septembrist 1939 oli ta 1. Tankitõrjekompanii ülem. Alates detsembrist 1941 Saaremaa politseiprefekt. Mõrvati.

Isiklikku

Tema tütar oli luuletaja, tõlkija ja väliseesti tegelane Kanadas Urve Karuks.
Orenburgi oblast

Asustus

Suuremad linnad on Orenburg, Orsk, Novotroitsk ja Buzuluk.
Külad: Totskoje.
Spravotšnõi Listok Biologa

Spravotšnõi Listok Biologa (Справочный листок биолога, inglise keeles Bulletin biologique, prantsuse keeles Feuille de renseignements pour biologistes, saksa keeles Auskunftsblatt für Biologen) oli mitmekeelne bioloogia küsimusi käsitlev väljaanne. See ilmus aastatel 1907–1909 Tartus. Väljaannet toimetas Konstantin Saint-Hilare. Väljaanne ilmus kaks korda kuus.
Lohusuu raamatukogu

Lohusuu raamatukogu on raamatukogu Ida-Viru maakonnas Lohusuu vallas Lohusuu alevikus. Raamatukogu juhataja on Inga Tamm.
Venemaa Föderatsiooni teeneline teadustegelane

Venemaa Föderatsiooni teeneline teadustegelane (vene keeles Заслуженный деятель науки Российской Федерации) on Venemaa teadlastele suunatud riiklik aunimetus.
Aunimetuse võib saada väljapaistev teadlane, kellel on teeneid Venemaa teaduse ees. Eelduseks on, et aunimetuse saaja on varem saanud  doktorikraadi. Aunimetus asutati 1995. aastal ja esimest korda anti välja 1996. aastal. Aunimetus määratakse  Venemaa Föderatsiooni presidendi seadlusega. Aunimetusega kaasneb rinnamärk.
Ka aastatel 1992–1996 anti välja samanimelist aunimetust, kuid Vene NFSV teenelise teadustegelase aunimetuse õigusakti alusel.
Tartu Linnaleht

Tartu Linnaleht on Tartus ilmuv ajaleht, üle-eestilise Linnalehe kohalik väljaanne.
Pärnumaa Arenduskeskus

Pärnumaa Arenduskeskus on Eesti sihtasutus, mis jagab info-, nõustamis- ja koolitusteenusi Pärnu maakonna ettevõtetele, vabaühendustele ja kohalikele omavalitsustele. See keskus on maakondlik arenduskeskus (MAK).
Keskus asutati 1994 fondina. 1997 korraldati fond ümber sihtasutuseks.